คมนาคมยิ้มร่า เค้ก2ล้านล้าน
มอบสำนักหนี้ฯคัดโครงการลงทุน
1 พ.ย. 2555

มอบสำนักหนี้ฯคัดโครงการลงทุน
สบน.คัดโครงการลงทุนตามแผนกู้เงิน 2.27 ล้านล้านบาท คมนาคมรับไปเต็มๆ คาดสิ้นปี 2555 ยกร่างกฎหมายเสร็จเข้าสภาทันที
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า ขณะนี้อยู่ระหว่างการรวบรวมรายละเอียดเกี่ยวกับโครงการลงทุนต่างๆ ที่อยู่ภายใต้แผนการกู้เงินเพื่อพัฒนาและลงทุนด้านโครงสร้างพื้นฐาน วงเงิน 2.27 ล้านล้านบาท ว่าโครงการในแต่ละส่วนมีความพร้อมที่จะดำเนินการอยู่ในระดับใด ก่อนนำเสนอรายละเอียดให้สำนักงานเศรษฐกิจการคลัง (สศค.) พิจารณาบรรจุลงไปในแผนการลงทุนต่อไป
ผู้อำนวยการ สบน. ชี้แจงว่า เท่าที่ตรวจสอบโครงการลงทุนต่างๆ ส่วนใหญ่มีรายละเอียดพร้อมหมดแล้ว เพียงแต่ต้องมาพิจารณาเพิ่มเติมว่าโครงการใดมีความพร้อมที่จะสามารถลงทุนได้ก่อน ก็ให้เร่งดำเนินการทันที 
ทั้งนี้ โครงการลงทุนส่วนใหญ่ล้วนอยู่ในความดูแลของกระทรวงคมนาคมเป็นหลัก เช่น โครงการลงทุนด้านโลจิสติกส์ ทั้งด้านการขยายถนน ระบบราง ท่าเรือ สนามบิน รวมถึงโครงการลงทุนด่านศุลกากร เพื่อเป็นการเตรียมพร้อมรองรับการเปิดประชาคมเศรษฐกิจอาเซียน (เออีซี) 
“สบน.มีหน้าที่ในการดูรายละเอียดโครงการลงทุนต่างๆ ว่ามีความต้องการใช้เม็ดเงินลงทุนเท่าไหร่ ขณะนี้มีรายละเอียดของโครงการครบหมดแล้ว รอเพียงการพิจารณาความเหมาะสมของตัวเลข” น.ส.จุฬารัตน์ กล่าว
น.ส.จุฬารัตน์ กล่าวว่า ในส่วนของการร่าง พ.ร.บ.กู้เงินเพื่อลงทุนด้านโครงสร้างพื้นฐานนั้น ขณะนี้ สศค.อยู่ระหว่างการเร่งดำเนินการ เบื้องต้นคาดว่าจะแล้วเสร็จในช่วงสิ้นปีนี้ ก่อนนำเข้าสู่การพิจารณาของที่ประชุมรัฐสภาต่อไป
แหล่งข่าวจากกระทรวงการคลัง เปิดเผยว่า กระทรวงคมนาคมเสนอตัวเลขการใช้เงินในการลงทุนถึง 1.98 ล้านล้านบาท แยกเป็น สาขาขนส่งทางถนน 4.79 แสนล้านบาท คิดเป็น 24.2% การขนส่งระบบราง 1.28 ล้านล้านบาท ขนส่งทางน้ำ 1.28 แสนล้านบาท ในจำนวนนี้มีท่าเรือแหลมฉบัง เฟส 3 ที่ 3.5 หมื่นล้านบาท ระบบขนส่งทางอากาศ 8.39 หมื่นล้านบาท ซึ่งคงต้องมีการปรับลดลงมาให้เหลือ 1.5 ล้านล้านบาท
ก่อนหน้านี้ นายสมชัย สัจจพงษ์ ผู้อำนวยการ สศค. ระบุว่า สศค. อยู่ระหว่างร่าง พ.ร.บ.ให้อำนาจกระทรวงการคลังกู้เงินเพื่อการลงทุนโครงสร้างพื้นฐานวงเงิน 2.27 ล้านล้านบาท ระยะเวลาการกู้ 7 ปี เพื่อลงทุนในโครงสร้างพื้นฐานครอบคลุมทั้งด้านพลังงาน สื่อสาร สาธารณูปโภค และการคมนาคมขนส่ง